Kui "Depressiooni" on parem vaadata pealiskaudselt, süüvimata, siis Liisi Eelmaa näitus vajas soti saamiseks pikemat mahaistumist ja videode otsast lõpuni läbivaatust. Sisuliselt oli tegemist nelja minidokumentaaliga neljast persoonist, kusjuures kolme video puhul oli tegemist duubelobjektidega - esiplaanil olevate peategelaste ja nende n.ö. obsessioonisikutega. "Eero" muusik Eerost ja teda kiusavast naisdeemonist, "Eerik" noorest poliitikahuvilisest Eerikust ja tema austatud Andrus Ansipist, "Edgar Savisaar" Liisist endast ning tema lapsepõlve (nimi)kangelasest. Ainult "Leo" "räägib" eelkõige Leo Kunnasest (tegelikult Kunnas räägib ise). Üldiselt on järgitud "päris" dokumentaalfilmide tegemise reeglistikku ja veidi pikematena oleksid videod ka "päris" filmidena aktsepteeritavad. Aga. Nagu näiteks performance`t eraldab teatrist see, et seda teevad asjatundmatud kunstnikud, mitte profid näitlejad, Liisi tööd teevad paradoksaalsel kunstiks just nende kohatine tehniline küündimatus, mis annab videodele mõnusa naiivse fluidumi. Mõnikord see naiivsus on täiesti taotluslik, näiteks Savisaare video puhul (kus Liisi kehastub jälle väikeseks tüdrukuks, kes arvab, et Edgar on nagu Jason Donovan), enamasti aga vist mitte. Kuid siiski, just see "praak" annab videodele ootamatu sarmi. Kuulsa "Müümise kunsti" moodi poliitikat, äri ja usku koos lahkava "Eeriku" teeb efektseks ka asjaolu, et heli on vahel hale pirin, siis aga plahvatab see järsku kriiseteks, röögatusteks ja lihtsalt valjuks mölinaks. "Leo" puhul on hea, et Kunnase igav ingliskeelne pomisemine eriti ei kosta, saab nautida seksikaid kaadreid Leo huultest ja saapanööridest. "Eeros" segunevad peategelase jutuvada, tema muusika, kirikuhelide aga ka "Maaema messi" sürreaalse ("2 krooni esimest korda, 2 korda teist korda, 2 krooni...") soundtrackiga. Kõik videod on nii siirad ja hingega tehtud (Liisi on enamasti aktiivne tegelane, mitte tumm kaadritagune isik), et tahtmatult köidavad. Maarin Mürki üpriski jabur näitusekujundus (troopikataimed, retrodiivanid, vanad kapid, telekas jne) lisas veelgi segaseid tundeid.